
           REPUBLIKA HRVATSKA
KRAPINSKO-ZAGORSKA ŽUPANIJA
	      GRAD ZABOK
       Upravni odjel za komunalno gospodarstvo,
     prostorno planiranje i zaštitu okoliša		                              

KLASA: UP/I-112-02/26-01/0031
URBROJ: 2140-6-3/5-26-1
Zabok, 25. kolovoza 2026.

Pročelnik Upravnog odjela za komunalno gospodarstvo, prostorno planiranje i zaštitu okoliša Grada Zaboka, GRAD ZABOK, OIB: 39265120858, na temelju članka 5. stavka 1. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 61/11., 4/18., 112/19. i 17/25.) u postupku prijma u službu voditeljice Odsjeka za prostorno planiranje, komunalna javna davanja, civilnu zaštitu i zaštitu od požara u Upravni odjel za komunalno gospodarstvo, prostorno planiranje i zaštitu okoliša, Sonje Horvat, OIB:17526246575, po službenoj dužnosti, donosi 

RJEŠENJE
1. Sonja Horvat, VŠS, inženjerka graditeljstva, s ukupno ostvarenim radnim iskustvom i iskustvom na odgovarajućim poslovima od 21 godine, 5 mjeseci i 15 dana, položenim državnim ispitom II. razine, prima se u službu na radno mjesto voditeljice Odsjeka za prostorno planiranje, komunalna javna davanja, civilnu zaštitu i zaštitu od požara u Upravni odjel za komunalno gospodarstvo, prostorno planiranje i zaštitu okoliša.
2. Služba se zasniva na neodređeno vrijeme, uz obavezni probni rad u trajanju od tri mjeseca.
3. Po izvršnosti ovog rješenja donijet će se rješenje o rasporedu na radno mjestu i utvrditi dan stupanja na rad te ostala prava i obveze iz radnog odnosa.
OBRAZLOŽENJE
Pročelnik Upravnog odjela za komunalno gospodarstvo, prostorno planiranje i zaštitu okoliša Grada Zaboka, na temelju članka 19. stavka 1. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ br. 86/08., 61/11., 4/18., 112/19. i 17/25.- u daljnjem tekstu: Zakon) raspisao je dana 24. lipnja 2026. godine Javni natječaj za prijam u službu voditelja Odsjeka za prostorno planiranje, komunalna javna davanja, civilnu zaštitu i zaštitu od požara (1 izvršitelj, na neodređeno vrijeme, uz obvezni probni rad od tri mjeseca). Javni natječaj objavljen je dana 24. lipnja 2026. godine u „Narodnim novinama“, broj 66/2026 i mrežnim stranicama Grada Zaboka www. zabok.hr. Javnim natječajem propisani su sljedeći posebni uvjeti za prijam u službu: završen sveučilišni prijediplomski studij ili stručni prijediplomski studij tehničke struke, najmanje četiri godine radnog iskustva na odgovarajućim poslovima, poznavanje rada na računalu, položen državni ispit II. razine.
	Opći uvjeti za prijam u službu propisani su člankom 12. stavkom 1. Zakona.
	Uz potpisanu prijavu na javni natječaj bilo je potrebno u neovjerenoj preslici priložiti životopis, dokaz o hrvatskom državljanstvu (važeća osobna iskaznica, putovnica, domovnica ili dr.), dokaz o traženoj razini obrazovanja i struci (diploma, potvrda ili uvjerenje ili svjedodžba), dokaz o ukupnom radnom iskustvu (ispis elektroničkog zapisa o podacima evidentiranim u matičnoj evidenciji Hrvatskog zavoda za mirovinsko osiguranje ili potvrda Hrvatskog zavoda za mirovinsko osiguranje o podacima evidentiranim u matičnoj evidenciji), dokaz o radnom iskustvu na odgovarajućim poslovima od najmanje četiri godine, iz kojeg je vidljivo da je podnositelj prijave obavljao poslove odgovarajuće razine obrazovanja i struke i razdoblje u kojem je obavljao te poslove (rješenje o rasporedu ili ugovor o radu ili potvrde poslodavca ili sl.), dokaz o položenom državnom ispitu (svjedodžba ili uvjerenje).
	Pročelnik Upravnog odjela za komunalno gospodarstvo, prostorno planiranje i zaštitu okoliša Grada Zaboka, na temelju članka 20. stavka 1. Zakona, imenovao je Povjerenstvo za provedbu javnog natječaja. Povjerenstvo je utvrdilo da su na javni natječaj podnesene dvije prijave te da oba kandidata koji su podnijeli prijavu ispunjavaju formalne uvjete propisane javnim natječajem. Kandidati su pozvani na prethodnu provjeru znanja i sposobnosti. Poziv na prethodnu provjeru znanja i sposobnosti objavljen je 14. srpnja 2026. godine na mrežnim stranicama Grada Zaboka, www.zabok.hr. U pozivu je navedeno što obuhvaća prethodna provjera znanja i sposobnosti, područje provjere znanja i sposobnosti te pravni i drugi izvori za pripremanje kandidata za prethodnu provjeru. Prethodna provjera znanja i sposobnosti održana je dana 20. srpnja 2026. godine u zgradi sjedišta Grada Zaboka, na adresi ZIVTOV trg 10, Zabok. Prethodnoj provjeri znanja i sposobnosti pristupili su oba kandidata. Prethodna provjera znanja i sposobnosti sastojala se od pisanog testiranja i intervjua.
Sukladno odredbama članka 22. stavaka 4. i 5. Zakona, za svaki dio provjere znanja i sposobnosti kandidatima se dodjeljuje određeni broj bodova, od 1 do 10, a intervju se provodi samo s kandidatima koji su na provedenom testiranju ostvarili najmanje 50 % bodova iz svakog dijela provjere znanja i sposobnosti.
Oba kandidata ostvarila su više od 50 % bodova na pisanom testiranju te su, slijedom navedenog, pozvana na intervju, koji je održan istoga dana i na istom mjestu kao i pisano testiranje. Na provedenom intervjuu oba kandidata ostvarila su više od 5 bodova.
Nakon provedenog intervjua, Povjerenstvo za provedbu javnog natječaja, na temelju rezultata pisanog testiranja i intervjua, sastavilo je Izvješće o provedenom postupku i rang-listu kandidata. Kandidatkinja Sonja Horvat ostvarila je ukupno 20 bodova od mogućih 20 bodova, odnosno maksimalan broj bodova na pisanom testiranju i intervjuu, dok je drugi kandidat ostvario ukupno 15 bodova od mogućih 20 bodova.
Sukladno članku 23. b Zakona, Povjerenstvo za provedbu javnog natječaja, dostavilo je pročelniku Upravnog odjela za komunalno gospodarstvo, prostorno planiranje i zaštitu okoliša, izvješće o provedenom postupku i rang-listu kandidata.
Na temelju uvida u dokumentaciju priloženu uz prijavu na javni natječaj, Izvješća o provedenom postupku i rang-liste kandidata, utvrđeno je da kandidatkinja Sonja Horvat ispunjava sve formalne uvjete propisane javnim natječajem te da je u postupku prethodne provjere znanja i sposobnosti ostvarila najbolji rezultat, odnosno maksimalan broj bodova.
Slijedom navedenog, a uzimajući u obzir ostvarene rezultate prethodne provjere znanja i sposobnosti te ispunjavanje svih formalnih uvjeta propisanih javnim natječajem, za prijam u službu izabrana je kandidatkinja Sonja Horvat. Imenovana je dostavila uvjerenje o radnoj sposobnosti za rad radnika za radno mjesto na koje se prima u službu i uvjerenje nadležnog suda da se protiv nje ne vodi kazneni postupak. Imenovana je na uvid dostavila izvornike sve dokumentacije predane u preslici uz prijavu na javni natječaj, a kojom je utvrđeno ispunjavanje formalnih uvjeta natječaja. 
Sukladno članku 23.c Zakona, Upravni odjel za poslove gradonačelnika i gradskog vijeća, kao upravno tijelo Grada Zaboka nadležno za službeničke odnose, po službenoj je dužnosti provjerilo da za izabranu kandidatkinju ne postoje zapreke za prijam u službu iz članka 15. i 16. Zakona.
Sonja Horvat ima položen državni stručni ispit za radno mjesto višeg upravnog referenta, odnosno državni stručni ispit za višu stručnu spremu. Sukladno članku 60. stavku 2. Zakona o izmjenama i dopunama Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 17/25.), položen državni stručni ispit za visoku i višu stručnu spremu smatra se položenim državnim ispitom II. razine. 
Sonja Horvat po zanimanju je inženjerka graditeljstva s više od 21 godine radnog iskustva na odgovarajućim poslovima, položenim državnim ispitom II. razine, te u cijelosti ispunjava formalne uvjete javnog natječaja.
Člankom 5. stavkom 1. Zakona propisano je da o prijmu u službu rješenjem odlučuje pročelnik upravnog tijela.
Točka 2. izreke ovog rješenja temelji se na odredbi članka 26. stavaka 1. i 2. Zakona.
Točka 3. izreke ovog rješenja temelji se na članku 27. stavku 1. Zakona  koji propisuje da se rješenje o rasporedu donosi po izvršnosti rješenja o prijmu u službu.
Sukladno članku 24.a stavcima 1. i 2. Zakona rješenje o prijmu u službu izabranog kandidata dostavlja se javno objavom na mrežnim stranicama, a dostava rješenja kandidatima smatra se obavljenom istekom osmog dana od dana javne objave rješenja.
Slijedom svega iznijetog riješeno je kao u izreci ovog rješenja.

UPUTA O PRAVNOM LIJEKU:
Protiv ovog rješenja može se izjaviti žalba gradonačelnici Grada Zaboka u roku od 15 dana od dana dostave rješenja. 
Žalba se predaje Upravnom odjelu za komunalno gospodarstvo, prostorno planiranje i zaštitu okoliša Grada Zaboka, ZIVTOV trg 10, Zabok. Žalba se može predati  u pisanom obliku, neposredno ili putem pošte, dostaviti elektroničkim putem ili izjaviti usmeno na zapisnik.
Žalba dostavljena u elektroničkom obliku s kvalificiranim elektroničkim potpisom sukladno posebnim propisima smatrat će se vlastoručno potpisanom.
Stranka se ima pravo odreći prava na žalbu u pisanom obliku ili usmeno na zapisnik od dana primitka ovog rješenja do dana isteka roka za izjavljivanje žalbe.

PROČELNIK
Nenad Miletić

DOSTAVITI:
1.	Kandidatima-javnom objavom na mrežnim stranicama Grada Zaboka www.zabok.hr 
2.	Upravni odjel za financije, proračun i javnu nabavu, ovdje
3.	Za osobni očevidnik, ovdje
4.	Pismohrana, ovdje.

